《忆帝京 丁未上巳》
清代·邹祗谟

兰亭梓泽曾经处。消受画船箫鼓。水次接流觞，石畔看娇舞。

走马杏花堤，烂醉辛夷坞。

且莫道、酒龙诗虎。只一枕、春酲停午。浮白何时，踏青无伴，萧萧竹径销风雨。

红萼为谁妍，翠禽相对语。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。